钦定古今图书集成/明伦汇编/官常典/第241卷 > 刘正
## 钦定古今图书集成/明伦汇编/官常典/第241卷 > 刘正

按《元史》本传：“正字清卿，清州人也。年十五，知读书，习
吏事。初辟制国用使司令史，迁尚书户部令史。至元
八年，罢诸路转运司，立局考核逋欠，正掌其事。大都
运司负课银五百四十七锭，逮系倪运使等四人征
之，视本路岁入簿籍，实无所负，辞久不决。正察其冤，
遍阅吏牍，得至元五年李介甫关领课银文契七纸”，
适合其数，验其字画，皆司库辛德柔所书也。辛贫窘，
时已富实，交结权贵，莫敢谁何。正廉得其实，始白尚
书捕鞫之，悉得课银。辛既伏辜，而四人得释，正由是
知名。转枢密院令史，辟掾中书。十四年，分省上都。会
诸王昔里吉叛，至居庸关，守者告前有警急，使姑退。
正曰：“职当进而弗往，后至者益怯矣。”驰出关，至上都，
边将请黄白金符充战赏，主者告乏，中书檄工部造
给之。后帝以为欺罔，欲诘治。正曰：“军赏贵速，先造符
印而后禀命，岂不可乎？”帝释之。十五年擢左司都事。
时阿合马当国，与江淮行省阿里伯、崔斌有隙，诬以
盗官粮四十万。命刑部尚书李子忠与正驰驿往按
其事，狱弗具。阿合马复遣北京行省参知政事张澍
等四人杂治之，竟寘二人于死，正乃移疾还家。十八
年，征为左司员外郎。十九年春，阿合马并中书左右
司为一，遂为左右司员外郎。三月，阿合马败，火鲁霍
孙为右丞相，复为左司员外郎，谒告归。九月，中书传
旨捕正与参政咱喜鲁丁等，偕至帝前，问曰：“汝等皆
党于阿合马，能无罪乎？”正曰：“臣未尝阿附，惟法是从
耳。”会日暮，车驾还内，俱械系于关东隙地。逾数日，奸
党多伏诛，复械系正于拱卫司。火鲁霍孙曰：“上尝谓
刘正衣白衣，行炭穴十年，可谓廉洁者。”乃免归。二十
年春，枢密院奏为经历，升参议枢密院事。二十五年，
桑哥既立尚书省，擢为户部侍郎，升户部尚书。尝举
核河间盐运官亏课事，几陷于罪，乃移疾归。二十八
年，桑哥败，完泽为丞相，复擢为户部尚书，升参议。尚
书省罢，仍参议中书省事。湖南马宣慰庶子因争荫
不得，诬告其兄匿亡宋官金。正知其诬，罪之，仍官其
兄。济南张同知子求为两淮运使，正知其不称，弗与。
张遂作飞语构其事。帝召正诘之曰：“匿金事在右司，
争荫事在左司，参议乃幕长，寝右而举左，宁无私乎？”
正辨析明，事遂释。三十年，御史台奏为侍御史，中书
省奏为吏部尚书。已而复留为侍御史，迁江南行御
史台中丞。大德元年，改同佥枢密院事，寻出为云南
行中书省左丞。右丞忙兀突鲁迷失请征缅，正以为
不可。俄俱被征，又极言其不可。不从，师果无功。云南
民岁输金银，近中庆城邑户口，则诡称“逃亡；甸寨远
者，季秋则遣官领兵往征。人马刍粮，往返之费，岁以
万计。所差官必重赂省臣乃得遣。征收金银之数，必
十加二，而拆阅之数又如之。其送迎馈赆，亦如纳官
之数，所遣者又以铜”银中纳官，正疏其弊，给官秤，
俾土官身诣官输纳，其弊始革。始至官，储𧴩二百七
十万，索白银百锭。比四年，得𧴩一千七十万，索金百
锭、银三千锭。七年秋，还清州。八年六月，以左丞行省
江西。冬十月，改江浙。武宗即位，召为中书左丞，升右
丞。二年，立尚书省，恳辞还家。仁宗即位，召诸老臣入
议国事，正诣阙言八事：“一曰守成宪，二曰重省台，三
曰辨邪正，四曰贵名爵，五曰正官符，六曰开言路，七
曰慎赏罚，八曰节财用。”会行赦改元，集议行之。仁宗
初政，风动天下，正与诸老臣陈赞之力居多。累乞致
仕，不许。拜荣禄大夫、平章政事、议中书省事。时议经
理河南、淮浙、江西民田，增茶盐课额，正极言不可，弗
从。岁大旱，野无麦谷，种不入土。台臣言：燮理非其人，
奸邪蒙蔽，民多冤滞，感伤和气所致。有旨会议。平章
李孟曰：“燮理之责，儒臣独孟一人，请避贤路。”平章忽
都不丁曰：“台臣不能明察奸邪，臧否时政，可还诘之。
正言：台省一家，当同心献替，择善而行，岂容分异耶？”
孟摇首，竟如忽都不丁言。右丞相帖木迭儿传旨：“廉
访司权太重，故按事失实，自今不许专决六品以下
官。”平章忽都不丁、李孟将议行之，正言：“但当择人，法
不可易也。”事遂寝。延祐六年卒。后赠宣力赞治功臣、
光禄大夫、司徒、柱国、赵国公，谥忠宣。〈𧴩音朴羡财也〉

===爱薛===按《元史》本传：爱薛，西域弗林人。通西域诸部语，工星
历医药。初事定宗，直言敢谏，时世祖在藩邸，器之。中
统四年，命掌西域星历、医药二司事，后改广惠司，仍
命领之。世祖尝诏都城大作佛事，集教坊妓乐及仪
仗以迎导。爱薛奏曰：“高丽新附，山东初定，江南未下，
天下疲弊，此无益之费，甚无谓也。”帝嘉纳之。至元五
年，从猎保定，日且久，乃容从于帝前，语供给之民曰：
“得无妨尔耕乎？”帝为罢猎。至元十三年，丞相伯颜平
江南还，奸臣以飞语谗之，爱薛叩头谏，得解。寻奉诏
使西北宗王阿鲁浑所。既还，拜平章政事，固辞，擢秘
书监，领崇福使。迁翰林学士承旨，兼修国史。大德元
年，授平章政事。八年，京师地震，上弗豫。中宫召问：“灾
异殆下民所致耶？”对曰：“天地示警，民何与焉。”成宗崩，
内旨索《星历》秘文，爱薛厉色拒之。仁宗时，封秦国公。
卒，追封太师、开府仪同三司、上柱国、拂林忠献王。